《百字令 赋千叶水仙》
清代·呆翁和尚

玉台金盏，争似他、俨若莲花千叶。真个蓬莱弱水客，道骨仙风相接。

翠带春烟，丰容秋月，欲语分明歇。撩人冷艳，小窗苦雨时节。

谩说淡扫娥眉，清风姑射，透体肤如雪。照水盈盈韵静悄，时喷暗香不绝。

一片寒沙，几拳怪石，独立休悽切。梅花常伴，李桃莫与交涉。

作者简介：如皋人，住舍桴庵，有匏溪词。